钦定古今图书集成/明伦汇编/氏族典/第270卷 > 王友直
## 钦定古今图书集成/明伦汇编/氏族典/第270卷 > 王友直

按《宋史王友直传》：“友直字圣益，博州高平人。父佐，以
材武称。友直谙兵法。绍兴三十一年，金人渝盟，友直
结豪杰，志恢复，乃矫制自拟承宣使、河北等路安抚
制置使，馀拟官有差，遍谕州县勤王。未几，得众数万，
为十三军，军置都统制，进攻大名，一鼓而克，抚定众
庶，谕以绍兴年号，乃列奏于朝，欲领众南归。时金人”
尚在扬州，久不报。友直将由寿春涉淮而济，道拜敕
书，除友直检校少保、天雄军节度使。友直即率所部
渡淮。高宗视师江上，见于金陵，诏偕统制张子盖援
海州。友直张旗大书“宋忠义将河北王九郎”以自表。
潜由小径背敌阵，扼归道桥。张子盖知友直已乘敌
后，麾军进击，敌溃走，围遂解。转宜州观察使。孝宗受
禅，友直与统制宋宁数出奇转战。张浚都督江、淮，一
见喜之，辟建康前军统制。乾道元年，移镇江御前诸
军统制兼左骁卫上将军。初，淮北之战，友直母子相
失，至是，访得之。淳熙元年，授奉国军节度使。四年，总
殿、步司大阅于茅滩，铠仗精明，号令闲肃。明年，进殿
前指挥使，赐第中都。寻罢宫观，徙居信州。卒，赠检校
少保。